  Анжелика Тихонова корреспондент Удмуртиысь «Куара» огинлэн «Тамга» ӵетктосэз улсын лэсьтэм Иван Белослудцевлэн но Мортлэн «Тӧл» кырӟанзылы клипез финн-угор калыкъёслэн визуальной искусствоосъя «Туйвеж» VII калыккуспо фестивалязы гран-при утӥз. Фестиваль 15-17 куарусёнэ Коми элькунысь Сыктывкарын ортчиз. Со сярысь ивортодэтъя «Удмуртия» агентстволэн корреспондентэзлы огинлэн тӧроез, видеоужлэн режиссёрез Владислав Степанов вераз. «Куара» огинлэн «Иван Белослудцев, Морт – Тӧл» ужез «Крезьгуро клипъёс» номинациын вормиз Озьы ик «Вакчи метръем анимационной фильмъёс» номинациын Удмуртиысь егитъёслэн «Юг-юг ӝужалоз» ужзы гран-при басьтӥз. Сыктывкарын соин одӥгез авторез Анна Образцова тодматӥз. Владислав Степанов пусйиз, радъясьёс ужъёссэс вылӥ дунъязы шуыса. Ваньзэ вылӥ ӟечлыкен лэсьтэмын шуыса пусйизы. Комие «Тамга» выллем кыӵе ке но ӵектос радъяны, отысь егитъёсты дышетыны но ӧтизы Владислав Степанов, «Куара» огинлэн тӧроезКуинь нунал ӵоже фестивале пыриськисьёс понна пӧртэм дышетсконъёс, мастер-классъёс но мукет ужрадъёс ортчизы. Одӥгаз нуналэ люкаськемъёсты «Куара» огинлэн уженыз но тодматӥзы. Владислав Степановлэн верамезъя, та соос понна нырысетӥез таӵе фестиваль. Соин ик соослы туж тунсыко вал солэн радлыкез, кызьы сое радъяны луэ, мае сыӵе ужрадъёсын чаклало. Со пусйиз, соослы ужъёслы пыр-поч дунъет сётэмзы ӧзгес тырмы шуыса, но, озьы ке но, мар но со веразы ик. Кылсярысь, радъясьёс Удмуртиысь клипъёслэн шормалпанзы вань ини шуизы. Вал ужъёс, кудъёсыз суред ласянь умой лэсьтэмын, мон учкемъя, но ӧвӧл идеяез. Аспӧртэмлыксэс соос, мон малпамъя, урод адӟытэмын. Кылсярысь, аграрной тематикая видеоужъёсын тракторъёс, бусыос поттэмын. Но тракторъёс ведь котькытын вань, чебер интыос но, эшшо мар ке но, нош йӧскалык аспӧртэмлыксы ӧжыт возьматэмын Владислав Степанов, «Куара» огинлэн тӧроезПусъём, вожвылъяськонэ финн-угор дуннеысь калыкъёслэн 58 видеоужъёссы но 41 туспуктэмъёссы пыриськизы. Соосты оглом 11 номинациосъя эскеризы.  Удмуртиысь конкурсантъёс пӧлын эшшо ньыль видеоужъёс вал на. Кыкез соос пӧлысь Владислав Степановлэн ик режиссёр ужъёсыз: со Богдан Анфиногеновлэн Pichi Purga кырӟанэзлы клип но Post-dukes группалэн «Ныл келян гур» кырӟанэзлы клип. Эшшо кыкез «Куара» огинлэн ёзчиосызлэн ужъёссы – Владимир Вахрушевлэн но Максим Агафоновлэн. Со сяна, эшшо одӥг удмурт видеоуж Татарстанысь но вуиз. Со Аделина Матвеевалэн «Акашка - 2021» ужез. Фильм «6-18 аресъем авторъёслэн но коллективъёслэн вакчи метръем документальной фильмъёссы» номинациын вормиз Мукетъёсыз данъетъёс Комие, Марий Элэ, Карелие, Башкирие, Мордовие, Санкт-Петербурге но Пермь шаере кошкизы. Тодэ вайытом, Post-dukes группалэн «Ныл келян гур» кырӟанэзлы выль клип кемалась ик ӧз поты.   Тегъёс: Лулчеберет Удмуртия вожвылъяськон удмуртъёс видео  